کوئٹہ(آن لائن)وزیراعلیٰ بلوچستان جام کمال خان پارینے کہ حکومت بلوچستان صوبائی دارالحکومت کوئٹہ نا ہیب کیب نا علاقہ غاتیٹی اُلس ئِ آسراتی تننگ نا خواہندار ئِ وخت اس کہ شار اکن جوڑ مروک آ ماسٹرپلان گڈیکو مرحلہ غاتیٹی ئِ۔ دیر تون اوار ایلو زند انا گرج آتا فراوانی ئِ پک کننگ کن ہنگامی بنداو آتیا گام گیج کننگ انگ ئِ، شار اٹ 6سپورٹس کمپلیکس، سیل و سواتی آسراتی، مواصلاتی نظام نا جوانی آ خاص سجفنگ انگ ئِ، کورونا وائرس نا ایس اوپی تیا عملدرآمد کاختی نا گواچی ئِ، سینیٹ نا خالی آ نشست آ گچین کاری تیٹی اتحادی جماعت آتون ملسا بشخ ہلینہ، دا خیال آتا درشانی ئِ او نواں کلی ٹی جوڑ مروک آ باچا خان ہسپتال نا دورہ نا وخت آ میڈیا نمائندہ آتون ہیت وگپ کرسا کرے۔ او وخت آ صوبائی وزیر تیان انجینئر زمرک خان اچکزئی، میرضیاءاللہ لانگو، میر سلیم کھوسہ، عبدالخالق ہزارہ، پارلیمانی سیکرٹری بشریٰ رند و ایلوفک ساڑی ئسر۔ وزیراعلیٰ بلوچستان پارینے کہ نواں کلی ٹی باچاخان ہسپتال نا دورہ ئِ کرینے، کوئٹہ ٹی جانجوڑی نا آسراتی تے مون آ تخسا صوبائی حکومت دا کوشست ئِ کرے انتئے کہ کوئٹہ شار بھاز تالان مننگ اٹی ئِ و داڑے بائی پاس جوڑ مننگ اٹی ئِ، کوئٹہ نا تہٹی پُوسکن ئُ شار جوڑ مریک۔
